Il-preżenza tal-Maltin f’pajjiżi barranin mhix limitata biss għall-Awstralja anke jekk fl-Awstralja hemm l-akbar għadd ta’ persuni ta’ nisel Malti. Statistika li għandu f’idejh tvm.com.mt , turi li l-persuni kunsidrati Maltin sal-ħames generazzjoni, li jgħixu f’pajjiżi madwar id-dinja jgħoddu mad-900,000 ruħ. Joħrog li l-preżenza tal-Maltin tinsab anke f’pajjiżi li lanqas tistennihom. Mappa impressjonanti li tifrex fuq il-kontinenti kollha fejn hemm il-preżenza ta’ Maltin. Statistika li għandu tvm.com.mt turi li l-awtoritajiet Maltin jikkunsidraw il-Maltin ta’ barra sal-ħames ġenerazzjoni u sal-lum għandhom statistika dettaljata li turi li dawn il-Maltin ta’ barra huma aktar mid-doppju tal-popolazzjoni Maltija. L-akbar għadd ta’ Maltin sal-ħames ġenerazzjoni jinsabu fl-Awstralja fejn miċ-ċensiment joħroġ li hemm 447,000 persuna ta’ nisel Malti. It-tieni pajjiż li l-iżjed li jilqa’ Maltin fih huwa l-Istati Uniti b’220,000 persuna u l-Ingilterra b’81, 000 hija t-tielet l-aktar pajjiż li għandu persuni ta’ nisel Malti. Huwa ta’ interess il-punt li l-Maltin huma mifruxin mad-dinja kollha, anke f’pajjiżi li ftit li xejn huma magħrufa bħall-Macau, il-Gżejjer Marshall, il-Gżejjer Solomon, Samoa, Christmas Island, Vanuatu u Trinidad and Tobago. Hemm ukoll preżenza tal-Maltin anke jekk waħdiet, f’pajjiżi bħal Iran, l-Iraq, l-Botswana, u l-Kongo. Is-sħubija ta’ Malta fl-Unjoni Ewropea tidher li waslet għal żieda sostanzjali ta’ Maltin fil-Belġju fejn joqgħodu 668 Malti u Maltija. Fl-Ewropa kontinentali hemm ukoll preżenza qawwija ta’ Maltin fosthom 900 fl-Italja, fil-Vatikan 23, fi Franza 600, fil-Ġermanja 478 u fl-Olanda 276. Komunita antika ta’ Maltin tinsab f’Korfu fejn hemm mas-7,000 li huma ta’ nisel Malti. Ir-relazzjonijiet kummerċjali ma’ pajjiżi tal-Lvant Nofsani żiedu l-preżenza tal-Maltin fosthom 733 fl-Emirati Għarab Magħquda, 70 fil-Libja u 36 fil-Qatar fost oħrajn. Il-Ministeru tal-Affarijiet Barranin iżomm kuntatt mar-rappreżentanti tal-komunitajiet tal-Maltin u anke permezz tal-Kunsill għall-Maltin li jgħixu barra. Il-Ministeru għaddej b’ħidma biex il-Konvenzjoni tal-Maltin ta’ barra li s-soltu ssir kull għaxar snin issir is-sena d-dieħla u għaliha jkunu mistiedna l-emigranti Maltin minn madwar id-dinja.